**বিজিবি’র ‘সবুজ সীমান্ত’ বৃক্ষরোপণ অভিযান ও মৎস্য পোনা অবমুক্তকরণ কর্মসূচী-২০১৭ এর উদ্বোধন**

 বর্ডার গার্ড বাংলাদেশ এর উদ্যোগে ‘সবুজ সীমান্ত’ বৃক্ষরোপণ অভিযান ও মৎস্য পোনা অবমুক্তকরণ কর্মসূচী শুরু হয়েছে। ‍‍আজ সকালে ঢাকার পিলখানাস্থ বিজিবি সদর দপ্তরের অভয়ারণ্যে বিজিবি মহপরিচালক মেজর জেনারেল আবুল হোসেন, এনডিসি, পিএসসি, পি ইঞ্জ (Maj Gen Abul Hossain, ndc, psc, P Eng) গাছের চারা রোপণ করে এ কর্মসূচির উদ্বোধন করেন। সপ্তাহব্যাপী (৩১ জুলাই ২০১৭ থেকে ০৪ আগস্ট ২০১৭) বৃক্ষরোপণ কর্মসূচীতে বিজিবির সকল রিজিয়ন, সেক্টর, প্রতিষ্ঠান, ব্যাটালিয়ন এবং সীমান্তে অবস্থিত বিওপিসমূহের খালি জায়গায় বনজ, ফলদ, ভেষজ ও অন্যান্য গাছের চারা রোপণ করা হবে। এ কর্মসূচী অনুযায়ী বিজিবি সদর দপ্তর পিলখানাসহ বিজিবির সকল রিজিয়ন, সেক্টর, ব্যাটালিয়ন ও প্রতিষ্ঠানসমূহের প্রত্যেক বিজিবি সদস্য কমপক্ষে দুটি গাছ রোপন করবেন| এ কর্মসূচীতে লক্ষাধিক গাছের চারা রোপন করা হবে।

 এছাড়া বিজিবি মহাপরিচালক আজ সকালে পিলখানাস্থ বীর উত্তম আনোয়ার হোসেন প্যারেড গ্রাউন্ড সংলগ্ন বকুলতলা পুকুরে মৎস্য পোনা অবমুক্ত করে সপ্তাহব্যাপী (৩১ জুলাই ২০১৭ থেকে ০৪ আগস্ট ২০১৭) মৎস্য পোনা অবমুক্তকরণ কর্মসূচীর উদ্বোধন করেন। এ কর্মসূচী অনুযায়ী বিজিবি সদর দপ্তর, পিলখানাসহ বিজিবির সকল রিজিয়ন, সেক্টর, প্রতিষ্ঠান, ব্যাটালিয়ন এবং সীমান্তে অবস্থিত বিওপিসমূহের পুকুরে পর্যাপ্ত মৎস্য পোনা অবমুক্ত করা হবে। কর্মসূচী অনুযায়ী বিজিবির সকল ইউনিটের পুকুর ও জলাশয়ে সর্বমোট ১০ লক্ষাধিক মাছের পোনা অবমুক্ত করা হবে।

উভয় কর্মসূচীতে বিজিবির সকল পর্যায়ের কর্মকর্তা, অন্যান্য পদবীর সৈনিক ও অসামরিক কর্মচারীবৃন্দ অংশগ্রহণ করেন।